《和李大夫西山祈雨，因感张曲江故事十韵》
唐代·权德舆

亚相冠貂蝉，分忧统十联。火星当永日，云汉倬炎天。

斋祷期灵贶，精诚契昔贤。中宵出驺驭，清夜旅牲牷。

触日看初起，随车应物先。雷音生绝巘，雨足晦平阡。

潇洒四冥合，空濛万顷连。歌谣喧泽国，稼穑遍原田。

故事三台盛，新文六义全。作霖应自此，天下待丰年。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。